KNM «Horten»

KNM «Horten» (A 530) var et norskbygget støttefartøy bygget i 1977. Hun var oppkalt etter Horten by, hvor hun også ble bygget ved Marinens Hovedverft. Hun var i tjeneste fra 1978 til 2008, og fylte en rekke roller i den norske marinen.

Historikk 
KNM «Horten» var tiltenkt oppgave som støttefartøy for ubåter og missiltorpedobåter da hun ble bygget. Etter en endring i designet, hvor hun fikk mindre torpedolagre enn opprinnelig tenkt, ble denne rollen redusert. Fremfor å supplere mindre kampfartøy med ammunisjon, fungerte «Horten» mest som støttefartøy med tanke på mat, vann og bunkersolje – i noen tilfeller ble også dusj- og kantinefasilitetene stilt til disposisjon for mannskaper fra mindre fartøy.

I 1985 tjenestegjorde hun som kongeskip mens KS «Norge» ble reparert etter en brann vinteren 1985. I perioden 1986-1989 lå fartøyet i opplag. Da hun ble satt i tjeneste igjen i 1989 ble hun omgjort til skoleskip. Hun var skvadronsbåt i Skoleskvadronen, hvor også KNM «Vigra» og KNM «Hessa» var skoleskip. Fasilitetene ombord gjorde at befalselever kunne få erfaring med både kommando og navigasjon, i tillegg til regulær skolering.

I perioden 2005-2008 tjenestegjorde KNM «Horten» hovedsakelig som boplattform og treningssenter for besetningen til de nye fregattene i Fridtjof Nansen-klassen. Hennes skjematiske oppbygning lignet den hos de nye fregattene, og fartøyet ble derfor ansett som godt egnet til oppgaven. Allerede i 2001 hadde hun fungert som treningsskip for mannskapet til KNM «Trondheim», etter at denne fregatten måtte legge til kai med ødelagte kjeler.

KNM «Horten» var kjent som et skip med god plass – menige hadde firemannslugarer, ledende menige tomannslugarer, og matroser i enkelte tilfeller enkeltlugarer. Ledende offiserer hadde lugarer med svært god standard, og kapteinen en egen lugar med topp fasiliteter. Det fantes også gjestelugarer for høytstående offiserer på samme dekk som kapteinslugaren. Under internasjonale militærøvelser rundt årtusenskiftet fungerte skipet også som kommandofartøy for NATO-offiserer, hvis oppdrag var å styre øvelsene (f.eks. Joint Winter og Blue Game),. Dette ble sagt på tidspunktet blant annet å være på grunn av fartøyets gode fasiliteter.

Utfasing og salg 
KNM Hortens framtid i Sjøforsvaret var lenge usikker – hun ble flere ganger bestemt utfaset, men dette ble utsatt ettersom det ble klart at det fremdeles var behov for fartøyet. Den første gangen dette skjedde var fra politisk hold i juni 2001, hvor utfasingsdatoen ble foreslått til 1. juli 2002. Året etter førte behandlingen av Innst. S. nr. 232 (2001-2002) til at utfasingen ble utsatt «til senest 31. desember 2005». Det ble deretter bestemt av Stoltenberg II-regjeringen at utfasingen skulle finne sted «senest 31. desember 2008», i lys av behovet for utdanningsplattform for de nye fregattbesetningene.

Den 11. juni 2008 ble kommando halt for siste gang og fartøyet ble overlevert til Forsvarets logistikkorganisasjon som skulle selge det. Fristen for budrunden på skipet var satt til 2. april 2011. Aftenposten rapporterte 30. juli 2010 at salget av «Horten» sammen med MTBer av Hauk-klassen til Egypt var sluttforhandlet og lå til vurdering hos Utenriksdepartementets seksjon for nedrustning, ikkespredning og eksportkontroll. Dette salget gikk ikke i orden, da norsk UD bestemte at å selge bestykkede fartøyer (MTBer, som skulle selges sammen med «Horten») til Egypt (et land utenfor NATO) ikke var akseptabelt. I stedet ble det opplyst 17. oktober 2010 at et bud på 40,5 millioner fra Kypros var godtatt og at dette salget ville gå i orden. Dette salget ble imidlertid heller ikke gjennomført.

Aftenposten og Dagens Næringsliv rapporterte 18. januar 2011 at tidligere sjøforsvarsoffiser Svein Johnsen sammen med en anonym partner hadde kjøpt skipet for 45 millioner kroner, med planer om å bruke skipet til å beskytte skip mot piratangrep i Adenbukta. Dette i tillegg til flere nye skip og helikoptre. Heller ikke dette salget gikk i orden, fordi selskapets planer om å benytte et norsk skip som regulært marinefartøy utløste krav om eksportlisens - noe som ikke ble innvilget. I januar/februar-nummeret 2011 kunne imidlertid Forsvarets Forum opplyse at skipet var solgt til Clear Ocean LLC - firmaet Johnsen representerte - for å brukes som et del av et større «fiskerioppsyn» utenfor kysten av Somalia. Ifølge bladet var skipet da ikke klassifisert som forsvars- eller flerbruksmateriell etter eksportkontrollregelverket, men solgt etter regelverket for sivile skip. Skipet skulle skifte navn til «Clear Ocean», ifølge avisen Gjengangeren. De kunne også opplyse at Johnsens firma hadde fått en tiårs kontrakt med regjeringen i Somalia. Dette salget ble til slutt også kansellert av norsk UD, grunnet behovet for allikevel å bevæpne skipet av «sikkerhetsmessige grunner».

11. november 2012 rapporterte Aftenposten at «Horten» endelig var solgt sammen med fem fartøy av SuperHauk-klassen, til en ikke oppgitt kjøper i England. Det ble ikke opplyst fra UDs side hva fartøyene skulle brukes til. I løpet av 2014 ble det avslørt at MTBene hadde havnet hos en krigsherre som skulle bekjempe pirater i Nigeria. KNM Horten ble først holdt tilbake i England da dette ble kjent, men i desember 2014 ble det klart at også Horten hadde blitt seilt til Nigeria og fortsatt brukes til å støtte de gamle MTBene i sine nye roller. At båtene ble solgt til en nigeriansk krigsherre ble sett som en skandale i Norge, med påfølgende høringer i Stortingets kontrollkomité og kriminell tiltale for enkeltaktører.

Nytt støttefartøy 
I januar 2009 var det ennå ikke noe klart alternativ til nytt støttefartøy i marinen, som man regnet med at de nye fregattene ville trenge, ettersom de bare kan operere 7-10 dager uten etterforsyning av drivstoff. Generalinspektøren for Sjøforsvaret, Jan Eirik Finseth, poengterte allerede i 2006 at prosessen med å få tak i to nye støttefartøyer var i gang. Midlertidig ble KNM «Tyr» og KNM «Valkyrien» brukt som støttefartøy.

I 2013 ble det kunngjort at Forsvarets logistikkorganisasjon (FLO) hadde tegnet kontrakt med Daewoo fra Sør-Korea om kjøp av et nytt logistikkfartøy til å understøtte det nye fregattvåpenet. Levering var planlagt til 2016, til en pris av 1,32 mrd. Dette nye fartøyet, KNM «Maud», skal ha velfungerende helikopterdekk og -hangar, i motsetning til «Horten», hvis forkortede lengde gjorde at helikopterdekket aldri fungerte optimalt. Det nye skipet er etter flere forsinkelser planlagt levert høsten 2017.

Bilder

Referanser

Litteratur
 Marius Thomassen: 90 år under rent norsk orlogsflagg

Eksterne lenker 
 
 
 Marinens nettsider på Forsvaret.no 
 Sjøstridskreftenes fartøyer på Forsvaret.no 
 Stortingsforslag:
 Om utfasing av KNM Horten (4.3.2)

Norske krigsskip
Skip bygget i Norge
Skip fra 1977
Artikler i sjøfart-prosjektet